## Pravilnik o načinu ostvarivanja prava osiguranih osoba Hrvatskog zavoda za zdravstveno osiguranje na slobodan izbor doktora medicine i doktora stomatologije primarne zdravstvene zaštite

### NN 106/2004 (30.7.2004.), Pravilnik o načinu ostvarivanja prava osiguranih osoba Hrvatskog zavoda za zdravstveno osiguranje na slobodan izbor doktora medicine i doktora stomatologije primarne zdravstvene zaštite

# HRVATSKI ZAVOD ZA ZDRAVSTVENO OSIGURANJE

2075

Na osnovi članka 107. stavka 3. Zakona o
zdravstvenom osi­guranju (»Narodne novine« broj 94/01., 88/02., 149/02.,
117/03. i 30/04.) i članka 19. stavka 1. podstavka 17. Statuta Hrvatskog zavoda
za zdravstveno osiguranje (»Narodne novine« 16/02., 24/02. i 58/03.) Upravno
vijeće Hrvatskog zavoda za zdravstveno osiguranje na 7. sjednici održanoj 20.
srpnja 2004. godine, uz mišljenje nadležnih komora i suglasnost ministra nadležnog
za zdravstvo, donijelo je

## PRAVILNIK

o naČinu ostvarivanja
prava osiguranih osoba Hrvatskog zavoda za zdravstveno osiguranje na slobodan
izbor doktora medicine i doktora stomatologije primarne zdravstvene zaŠtite

OPĆE ODREDBE

Članak 1.

Ovim se Pravilnikom uređuje način ostvarivanja
prava osiguranih osoba Hrvatskog zavoda za zdravstveno osiguranje (u daljnjem
tekstu: osigurana osoba) na slobodan izbor doktora medicine i doktora
stomatologije primarne zdravstvene zaštite.

Članak 2.

Pod slobodnim izborom doktora
medicine i doktora stomatologije podrazumijeva se izbor doktora, odnosno
promjena izabranog doktora na način propisan ovim Pravilnikom.

Članak 3.

Osigurana osoba bira
izabranog doktora za razdoblje od najmanje godinu dana, u pravilu, prema mjestu
prebivališta pri najbližoj ugovornoj zdravstvenoj ustanovi ili ugovornom
zdravstvenom radniku privatne prakse.

Nakon proteka razdoblja
od godine dana, od posljednjeg provedenog postupka izbora doktora, osigurana
osoba može promijeniti prethodno izabranog doktora.

Članak 4.

Prilikom izbora doktora
osigurana osoba može se opredijeliti samo za jednog doktora, prema uvjetima
propisanim općim aktom o standardima i normativima prava iz osnovnog
zdravstvenog osiguranja Hrvatskog zavoda za zdravstveno osiguranje (u daljnjem
tekstu: Zavod) iz djelatnosti:opće/obiteljske medicine, zdravstvene zaštite
predškolske djece, zdravstvene zaštite žena i stomatološke zdravstvene zaštite.

Za maloljetnu osobu ili osobu pod skrbništvom
izbor doktora iz stavka 1. ovoga članka obavlja roditelj ili skrbnik.

Izbor ili promjena
izabranog doktora

Članak 5.

Osigurana osoba koja
nema izabranog doktora izbor doktora može provesti u ordinaciji doktora kojeg
želi izabrati ispunjavanjem podataka na tiskanici – Izjava o izboru/promjeni
izabranog doktora (u daljnjem tekstu: Izjava) koju preuzima u ordinaciji
doktora.

Promjenu izabranog
doktora može izvršiti osigurana osoba koja je izbor doktora obavila prije više
od godinu dana ispunjavanjem podataka na Izjavi koju preuzima u ordinaciji
doktora za kojeg se opredjeljuje.

Izbor odnosno promjenu
izabranog doktora osigurana osoba može ostvariti pri doktoru koji u skrbi ima
manji broj od maksimalnog broja opredijeljenih osiguranih osoba utvrđen općim
aktom iz članka 4. stavka 1. ovog Pravilnika.

Osigurana osoba svojim
potpisom ovjerava točnost unesenih podataka u Izjavi iz stavka 1. i 2. ovog
članka u postupku izbora, odnosno promjene izabranog doktora.

Podatke na tiskanicu
Izjave unosi i izabrani doktor, te ih ovjerava potpisom i pečatom
ordinacije/zdravstvene ustanove.

Tiskanica Izjave čini
sastavni dio ovog Pravilnika.

Članak 6.

Postupak verifikacije
podataka iz Izjave provodi služba područnog ureda Zavoda nadležna prema
sjedištu ordinacije novoizabranog doktora koji je tiskanicu Izjave dostavio.

Nakon provedenog
postupka verifikacije podatka o izboru, odnosno promjene izabranog doktora
služba područnog ureda Zavoda jedan primjerak ovjerene tiskanice Izjave
dostavlja izabranom doktoru, a jedan primjerak Izjave dosadašnjem izabranom
doktoru, odnosno zdravstvenoj ustanovi za izabranog doktora njezinog radnika.

Kada verifikaciju podataka o izboru ili promjeni izabranog
doktora nije moguće provesti, nadležna služba područnog ureda Zavoda obvezna je
odmah o tome pisanim putem, navodeći razloge obavijestiti osiguranu osobu te je
uputiti o daljnjem postupanju.

Članak
7.

Osigurana osoba koja je
izvršila izbor doktora u skladu s odredbama ovoga Pravilnika, ostvaruje
zdravstvenu zaštitu pri novoizabranom doktoru od datuma verifikacije podataka
iz Izjave, a najkasnije u roku od 10 dana od dana potpisivanja Izjave, pod
uvjetom da nisu nastupile okolnosti iz članka 6. stavke 3. ovog Pravilnika.

Dosadašnji izabrani
doktor nakon primitka Izjave iz stavka 1. ovog članka obvezan je odmah a
najkasnije u roku 3 dana u skladu s odredbama Zakona o liječništvu i Zakona o
stomato­loškoj djelatnosti predati novoizabranom doktoru svu zdravstvenu
dokumentaciju o osiguranoj osobi.

Članak 8.

Iznimno od odredaba
članka 3. stavka 2. ovoga Pravilnika osigurana osoba ima pravo promjene izabranog
doktora i unutar roka od godine dana ako:

– osigurana osoba promijeni mjesto stanovanja

– osigurana osoba namjerava izbivati iz mjesta
stanovanja duže od 3 mjeseca

– izabrani doktor prestane s radom, promijeni
sjedište ordinacije ili prestane biti ugovorni doktor Zavoda

– izabrani doktor ima u skrbi veći broj
osiguranih osoba od maksimalno mogućeg broja propisanog općim aktom Zavoda po
pojedinom timu primarne zdravstvene zaštite

– između osigurane osobe i izabranog doktora
postoji pore•­mećaj međusobnih odnosa koji onemogućuju daljnje liječenje.

Promjena izabranog doktora u slučajevima iz
stavka 1. podstavka 1., 2., 3. i 4. ovog članka provodi se način utvrđen
člankom 5.i 6. ovoga Pravilnika.

O osnovanosti razloga za promjenom izabranog
doktora u slučajevima iz stavke 1. podstavka 5. ovog članka odlučuje posebno
povjerenstvo koje imenuje rukovoditelj područnog ureda Zavoda nadležnog prema
mjestu stanovanja osigurane osobe, a provodi se na način utvrđen člankom 5. i
6. ovoga Pravilnika.

Članak 9.

Izabrani doktor ima pravo odbiti izbor osigurane
osobe kada:

– broj opredijeljenih osiguranih osoba koje ima
u skrbi prelazi maksimalan mogući broj utvrđen općim aktom Zavoda

– između izabranog doktora i osigurane
osobe postoji poremećaj međusobnih odnosa.

Poziv na izbor
izabranog doktora

Članak 10.

Izbor doktora, kao ipromjena izabranog
doktora putem Pozi­va na izbor izabranog doktora (u daljnjemtekstu:
Poziv na izbor) iznimno se obavlja tijekom kalendarske godineza
područja na kojima je osnovna mreža zdravstvene djelatnosti nepopunjena. Poziv
na izbor objavljuje Zavod u sredstvima javnog priop­ća­vanja.

U postupku na objavljeni Poziv na izbor
osigurana osoba može izvršiti promjenu izabranog doktora i unutar roka od
godine dana ako je novo ponuđena ordinacija bliža mjestu prebivališta od
ordinacije izabranog doktora ili ako dosadašnji izabrani doktor ima u skrbi
broj opredijeljenih osiguranih osoba koji prelazi maksimalni mogući broj
propisan općim aktima Zavoda.

Osnovom Poziva na izbor osigurane osobe opredjeljuju
se za doktora koji je u statusu kandidata za ugovornog doktora Zavoda na način
propisan člankom 5. ovog Pravilnika, a koji postaje izabrani doktor osiguranih
osoba nakon što postane ugovorni doktor Zavoda, te provedenog postupka
verifikacije podataka o provedenom izboru, na način propisan člankom 6. ovog
Pravilnika.

Članak 11.

Osigurana osoba koja se
opredijelila za doktora koji je u statusu kandidata za ugovornog doktora Zavoda
i nadalje ostvaruje zdravstvenu zaštitu pri ranije izabranom doktoru dok rečeni
doktor u statusu kandidata ne stekne uvjete i postane ugovorni doktor Zavoda.

Ako kandidat za
ugovornog doktora ne stekne potrebne uvjete osigurana osoba koja je iskazala
volju izabrati ga za svojeg ugovornog doktora ima pravo ponoviti postupak izbora
doktora na način propisan ovim Pravilnikom.

Prijelazne i zavrŠne
odredbe

Članak 12.

Ne smatra se da je
osigurana osoba promijenila izabranog doktora ako joj zdravstvenu zaštitu pruži
doktor koji privremeno zamjenjuje izabranog doktora za vrijeme dok se on nalazi
na godišnjem odmoru, bolovanju, službenom putu, te u ostalim slučajevima
privremene nenazočnosti.

Članak 13.

Stupanjem na snagu ovog
Pravilnika prestaje važiti Pravilnik o načinu ostvarivanja prava osiguranih
osoba Hrvatskog zavoda za zdravstveno osiguranje na slobodan izbor doktora
medicine i doktora stomatologije primarne zdravstvene zaštite (»Narodne novine«
broj 70/02. i 68/03.).

Članak 14.

Ovaj Pravilnik stupa na
snagu osmog dana od dana objave u »Narodnim novinama«.

Klasa: 025-04/04-01/136

Urbroj: 338-01-05-04-1

Zagreb, 20. srpnja
2004.

Predsjednik
Upravnog vijeća Hrvatskog zavoda za zdravstveno osiguranje
**prim. Stjepan Bačić, dr. med.,**v. r.

![](dodatni/349597.gif)

Pravilnik, NN 106/2004-2075